A szabadságharcba Ecserről ismét többen csatlakoztak, sőt 1849 áprilisától 19 napig a forradalmi csapatok bal szárnya a település északi, dombos részén foglalt helyet. Mivel az ecseri honvédek Pestre voltak besorozva, a falusi elöljárók Haynau hivatalnokainak nem jelentették a helyi illetőségű honvédeket. Egy 1876-ban kelt írás szerint Ecserről akkor 43 nemzetőr állt be a seregbe.